floriandebaene/DutchDraCor4ML huggingface dataset:
off ghij oick hebt geacht / op u personage
die u doer goodts ordonancij toe is gebracht
off die wel is gespeelt ende vroom gewacht
sonder eenijge clacht off ander domage
den tijt is voorhanden dat met goeder corage
hier verandering sal vallen elck een int sijne
wien tsijn Lost beseeten heeft als een oprecht page
salt best coonen derven sonder druck off pijne
maer dier thert aengebonden heeft salt ten fijne
met een droevige scijne nu moeten verlaeten
compt nu altsaemen op dees termijne
voor goodts ordinancij en wilt u besaeten
elck Legt aff sijn staet sonder tegens te praeten
die hij in Leening dus Lang heeft beseeten
niet als eijgen goeden / off twaer te haeten
maar als bij geleijde verder muechdij niet vermeeten
dus sonder achterhowe / off ijet te vergeeten
elck Legt off sijn staet en dat oick terstont
hier comen al die geslachten gelijck uuijt
Och wat bevel is dat mijn hert wert gespleeten
met druck doerreeten en met Lijden doerwont
ick en hoorden mijn daghen noijt sulcken gront
noijt droeviger vonck voor mijn persoone
sal ick nu verlaeten mijn rijck mijn croone
ick bent ongewoone nu wert ick moe en Laff
Sonder meer woorden elck Leg sijn staet aff
tot een ander gescaff wert elck nu verbeelt
ijder past dat hij sijn personage dan wel speelt
soo die factoor beveelt / soo wert hij gepresen
Sal ick dan niet meer een officier weesen
elck ginck mijn vreesen om mijn officij
en sal nu moeten Lijen ducht ick punijcij
om mijn voorgaende condicij eertijts gepleecht
Nu sonder vertreck elck een hem Leecht
tswaerste meest weecht / Legt aff uwen staet
Och ick doet seer node nu wert ick Desolaet
ick hadt voordel en baet / bij tvoorgaende altijt
wat sal ick nu doen mijn winning en profijt
sal ick die blijven quijt / soo mach ick wel duchten
Het sceijen van tmijn / baert vreesen en suchten
ick mach wel vruchten wat sal mijn bewelven
ick en can niet arbeijden spitten noch Delven
nu bevindt ick mijn selven in een groote Last
Waer nae vertoefdij hoe comt dat ghij niet en rast
tes Lang gebast Leg aff al den hoop
tmoet toch weesen want u voorgaende roop
is nu geent dus hier niet tegens streeft
Och tis swaer te verlaeten daer thart aen cleeft
tgemoet dat beeft / in mijn wel swaerlick
ick hadt sulcks noijt gedocht dat seg ick waerlick
darom valtet vervaerlick voor mijn om doen
Ghij behoorden van selfs wel te bevroen
hoe dat alle u goen u maer waren geleent
ende niet gegeven die godt onverpeent
weer van u mocht eijschen alst hem goet docht
Ick moet doen als een ander nu tsoo wert versocht
al est een sware tocht tsijn te verlaeten
niemant mach weerstaen sulcke ambassaten
als goodts ordonancij is / dus gae ickket off Leggen
Insgelijcxs wil ick mee sonder Lang dreggen
en Laeten mijn seggen daer Leijt al den haeff
wat heb ick geweest anders dan een slaeff
van een ander sijn gaeff / diemen weer neempt van mij
Soo wil ick oick Doen daer Leijtet mijn bij
ten baet geen gecrij ick moetet toch derven
wat was mijn staet dan achter Lant te swerven
en veel druxs te beerven / om die scamele cost
Hoort hier heer omnes nu sijdij verlost
van tvoorgaende begost / dat u toe was getelt
nu sal een ijder weer werden gestelt
een ander staet om daer in te Leven
vande hoochste factoor boven al verheeven
wilt u daer toe begeeven als een goet retrosijn
die sijn factoor subject staet / tot alle termijn
godt geeff tot wat schijn hij hem wil gebruijken
tsij tot een keijser tot een coninck tot bedelaers vuijken
hij Laet hem al duijken / en is altoos te vreen
doet oick alsoo Laet godt bruijcken u Leen
voecht u als een oprechte goodts page
daer hij in mach speelen sijn personage
op taneel des werlts sonder verdriet
dit is goodts wille dus hier op toch siet
met een vroolick onthiet dit wert u geraen
compt ghij nu hier die als coninck placht te gaen
trect dit cleet nu aen sonder eenich suspicij
Eerst coninck nae slaeff
Wat sal ick nu sijn
Een slaeff suldij weesen dats nu u officij
op sulcke condicij moet ghij nu mercken
en voegen u statich tot arbeijen en wercken
oick in alle percken dit eijscht u persoon
Erst coninck nae slaeff
Och die staet is te slecht dit ben ick ongewoon
sal ick om een cleijn Loon nu moeten arbeijen
daerment mijn te vooren al placht te bereijen
certeijn tes te bescreijen hoe sal ickket wickken
Tot dese staet moet ghij u nu scickken
sonder te swickken dit dunct den heer best
en ghij die een officier waert en tvolck hebt verhest
trect aen dit gevest sonder eenich rumoer
een Lantman suldij nu sijn en heeten een buer
tot dese tuer moet ghij u nu setten
Erst officier nu Lantman
Ick saecht garen anders mocht ickket beletten
maer tegens dees wetten es niet te doen
dus moet ick vernoegen / al sout ick verwoen
dits nae mijn bevroen die beste sin
Goodts Ordonnaicij
Doet soo en voecht u willich daer in
soo valtet u gewin en die beste raet
en ghij die eertijts waert een magistraet
trect aen dit gewaet tes soo geordonneert
u staet is nu in een slecht burger verkeert
dit willich accepteert en niet overclaecht
Erst Magistraet nae burger
Dat is certeijn te seer verlaecht
ick wert versaecht door dit veranderen
sal ick nu als een slecht burger wanderen
noijt quaer standaren om mijn te vercleenen
Goodts Ordonaicij
En ghij coopman verstaet wel mijn meenen
sult u nu vereenen met dit habijt
speelt dees personage scict u nae den tijt
en met neerstige vlijt neemt dees roep in waer
Eerst coopman nae bedelaer
Wat sal ick nu weesen
Niet meer coopman maer een bedelaer
die met moijten swaer u cost sult soeken
in steeden in dorpen en in ander hoeken
wilt hier in vercloeken / dat belieft soo den heer
Paciencij par fors ick en weet niet breer
wie can hem stellen te weer tegens sulcken macht
niemant Die Leeft / dus moet ick neemen acht
op dit Leven onsacht / ick moeter mee voort
En ghij die een slaeff waert / let wel op mijn woort
dit cleet van confoort gaetmen u toe vogen
uuijt u cleijne staet gaetmen u verhoogen
en es soomen beeoogen / u tot een verscooning
Eerst slaeff nae coninck
Wat sal ick dan werden
Ghij sijt geordonneert te weesen een coninck
met goet beloning draecht u daer in rustich
soo mach uwen staet voorspoedich en Lustich
toenemen / floreren / en Dagelicxs bluijen
O Dat es een staet die mijn niet sal vermuijen
maer rijckelick beguijen nae mijn motijff
Neemtet als geleent / niet als een geblijff
want scielick can die scijff weer anders om draijen
en dan soudij u vinden / belast en belaijen
druck sout u bewaijen / met hertseer en Leet
en ghij mijn vrient / compt trect an dit cleet
tes voor u bereet door goodts ordonnancij
voecht u eerlick daer in sonder sur sancij
soo mach alle Ignorancij / wijcken van hant
Eerst Lantman na officier
Wat sal ick nu sin
Een drossaert off meijer over tgeheele Lant
draecht u daer in vailliant tes u een vereering
Ende ghij mijn vrient siet dees personering
es u tot vermeeringe toegevoecht hier op Let
speelt dees personage / fraij ende net
voor Donnooselen u set waer ghij coent off moecht
Eerst burger nae Magestraet
O dats een officij dat mijn hart verjuecht
ick wert verheucht / door alsulcken staet
Uuijt een slecht burger sijdij geworden een magestraet
hier wel acht op slaet al Isset geluck
En ghij mijn vrunt compt trect aen dit stuck
met sulcken gesmuck / wert ghij nu geert
tot een coopmans staet sijdij geordineert
past dat ghijt wel u seert / en niet misbruict
Een bedelaer nae coopman
Die staet is Lustich mijn hert ontluijct
ick hoop hier onder duijct / voorspoet / en welvaeren
Nu hebdij elck u staet / past die wel te bewaren
als trowe Dienaeren u daer mee vereent
besitse met Loosheijt niet dan als geleent
off tsow werden besteent / als tvoorgaende es gedaen
nu wil ick vertreckken om elders te gaen
wilt malcander bij staen en niet onduijsteren
en off reden weer quaem wilt nae haer Luijsteren
Ick reden bequaem voor alle persoonen
heb Lust bij alle menschen te woonen
dus wil ick mijn verthoonen en heer omnes besoeken
om te sien off sij haer nu draegen conen
nae goodts ordonancij en wil haer verschoonen
met raet ende daet / oick in alle hoecken
hier vint ick se bij een / Dit doet mijn vercloeken
ick wil sien wat sij boeken eert wert ontsloopen
maer voor al eerst hooren wat sij seggen off ropen
Hoe scandelick sijn die Dingen verloopen
ick Die een coninck was / moet nu Leven benoopen
en mijn bedroopen / met een scaemele cost
metten sueren arbeijt mijn nootruft coopen
tsweet gaet mijn nu tvel bijnaest off stroopen
en ick en sie geen oopen om te werden verlost
Hoort mijn vrient u materij daer begost
Laet blijven verbost u en sciet geen ongelijck
tes goodts ordonnancij die maect arm en rijck
dats autentijck / dus en wert niet gram
Hoe / ben ick niet bedurven
Es u ijet benoomen / dat u eijgen toe quam
hadt ghijt niet al ontfanghen / gelijck een knecht
van goodts ordonancij diet u bij hadt gelecht
sciet u dan onrecht / dat hij dat weer haelt
neent certeen / maer hier in is dat ghij dwaelt
ghij hebt ongefaelt / u willen toe reekenen
geleent goet / als eijgen dit sijn die teekenen
die u hert bedroeven en howen belast
Officier nae Lantman
Hoe quaelick est met mijn nu gepast
hoe ben ick verrast ick moet nu spitten en pluegen
daer ick eerst een officier was met goet vernuegen
moet mijn nu voegen onder dit gewelt
U opijni mijn vrient est geen dat u quelt
waer u hert gestelt / gelijck in alle dingen
tot Laecheijt als tot hoocheijt hoet mocht opdringen
ghij sout dus niet singen / maer bet sijn gemoet
Eerst officier nae Lantman
Wat wil ick veel seggen dit valt mijn onsoet
tot Deese voet / can ick mijn quaelick schickken
voirwaer tes te hart nochtans moet ickket wickken
al sout ick verstickken tes mijn opgeleijt
Eerst Magestraet nae burger
Wat dunct u van tmijn es dit wel besceijt
daer ick eerst was int feijt van een magestraet
moet mijn nu voegen tot een slechte burgers staet
niemant sal meer raet / van mijn nu belangen
Op wat condicij haddij die staet ontfangen
verclaert Die warheijt / en maect u niet drover
wast niet dat ghijse sout willich geven over
als goodts ordonnancij / sulcxs aen u versochte
en dit is nu geschiet mijn dunct in dees tochte
sciet u geen ongelijck / al maectij gescil
dus Laet u vernuegen
Magistraet nae burger
Dat moet ick wel doen / al est tegens mijn wil
en swijgen noch stil / ick heb mijn hulp al
maer coom ick noch eens weer tot verhal
ick sal caetsen Den bal / Datmer off sal weeten
Coopman nae bedelaer
En hoe hart eijlaes wert ick gesmeeten
daer ick plach te heeten / een coopman voirwaer
sij nu geordonneert tot een bedelaer
dunct u Dit niet swaer / dus te moeten slaven
Daer is niet quaets onder alle goodts gaven
conde ghijse handhaven / tsow u Dienen ten besten
een bedelaers staet / heeft oick goede resten
want met cleijne Jesten wert sij geblust
een weijnich ommeslach maect groot rust
dees veijlijge Lust / mocht ghij hier uuijt suijken
daer ander staeten onder veel sware vuijken
moeten swijgen en duijken Door haer gesicht
slaeff als coninck
Dese staet bedanck ick dees is nu Licht
tsal nu al werden gericht / door mijn gebiet
nu sij ick een coninck mijn gebot mijn onthiet
sal vliegen als een riet door steden door Landen
ick sal mogen verheffen en brengen tot scanden
elck sal mijn verbanden nu moeten obedieren
off ick salse achterhaelen door mijn officieren
oick in alle quartieren en dat tot haer bederff
Hoort hier coninck u staet es geen erff
tcan als een gerff scielick weer smaelen
sijdij nu verheeven margen moechdij Dalen
en in arger falen Dan oijt te vooren
dus wilt u staet / daer ghij toe sijt vercooren
nae reden orbooren als een coninck betaemt
slaeff nae coninck
Tsal van mijn wel werden geraemt
ick meen ongeblaemt mijn staet soo an te Leggen
datter niemant ter werlt sal derven te seggen
maer wil in alle eggen haer maeken subject
Lantman nae Officier
Tot wat en vrees en ontsich mijn staet nu strect
daer oick veel in stect voordeel en profijt
tes een ander staet dan ick hadt voor dees tijt
dat scheelt te wijt doen was ick maer een boer
en nu een officier / dit is een ander toer
nu sal die beurs als een broer bet sijn te pas
Tot sulcken meening om te vollen u tas
en is u certeen tofficij niet gedaen
maer om die quaeden te straffen / die goede voor te staen
dit hoordij acht te slaen niet u ghelt ofte scat
off anders voirwaer sal Draijen het rat
en u maeken mat quaer dan theeft geweest
Lantman Nae officier
Men weet wel hoet toe gaet in sulcken feest
sullen Die pertijen meest crijgen goet gehoor
daer moet gevoelen sijn uuijt het cantoor
off anders blijft het oor geslooten als Dooff
Burger nae Magestraet
Nu heb ick een officij nu crijch ick gelooff
tsal mijn als een rooff / over al toe vluijen
want een magestraet gaet elck een muijen
niemant darff hem verfuijen / om sijn hooge staet
Hoort mijn vrient est dat ghij u daer op verlaet
soo es u meening quaet / wel om te bescreijen
u officij strect alleen / om vrede te bereijen
partijen te sceijen / sonder eenich simulacij
recht ende vroom te doen / onder elcke nacij
dit is u vocacij / verder hoordij niet te Jagen
Burger nae Magistraet
Nae gelegentheijt des tijts moet elck hem draghen
dat is mijn behaegen sulcxs begeer ick te doen
soo mach ick mijn huijsgesin rijckelick voen
begiften begoen / als sulcke Luijden pleegen
Bedelaer nae coopman
O nu heb ick een staet nu ist eerst te deegen
nu mach ick mijn Dreegen / fraij ende net
gelijck als een coopman / die over al vlet
en werden soo vet / van goet ende ghelt
nu ben ick in ander weesen gestelt
dan doe ick Liep over velt / als een bedelaer
Past dat ghij u staet wel neemt in waer
off u sow een quaer / subbijt op moogen coomen
doedij u coomenschap niet als Den vroomen
soo muechdij wel scroomen want godt sal ten Laesten
int oordeel van u eijschen tgebreck van u naesten
en sult dalder dwaesten dan werden bevonden
Daer es armoets genoch in voorleeden stonden
aen mijn oick ontwonden / al heb ick nu wat gemack
wat heb ick geloopen meenijgen rack
met die beedelsack / om een cleijn stuckjen broot
Coninck nae slaeff
En most ick oick niet swerven in duijterste noot
al was ick Doe groot en een coninck geacht
mijn vianden vervolchden mijn dach ende nacht
en sochten met cracht / mijn te beneemen tleven
Met noch veel quaer wert ick gedreven
daer ick eerst was verheeven als een officier
moet nu ploegen en dorschen / als een Lastbaer dier
arger bestier sachmen noijt blijcken
Ick weet geen ongeval bij tmijn te gelijcken
niet dan sorgen en versijcken / es nu mijn staet
daer ick eerst ontsien was / als een magestraet
wert nu versmaet / met grooter onneeren
Theeft u buert geweest te domineeren
tlant te regeeren nae u eijgen appetijt
maer tglas is verloopen een ander es int crijt
hier willich toe vlijt / want het moet nu dus weesen
Doen ghij waert geacht waren wij mispreesen
ick gae noch vreesen / alsmen daer aff spreeken
nu Leerdij gevoelen ons en ons Luijder gebreeken
daermen ons in sach steeken vol druxs ende pijn
Niemant eijlaes en genoecht hem mettet sijn
dit en is niet fijn / elck dunct hij heeft te Luttel
en tes altoos vetter in een ander mans scuttel
dit gebreck is oorsaeck van veel Luijder druck
waer elck een te vreeden met sijn geluck
dit onbesceijen stuck waer haest gedomt
Est niet Lastich en swaer Dat ons overcomt
wij werden nu bescomt van Jongen en owen
daer wij te vooren in alle Landowen
van mannen en vrowen waren ontsien
Condijt gedoogen ick sout u bedien
en die saeck Laten sien waer dattet u Let
doorspronck van u Lijen dat u meest besmet
compt alleen uuijt die pet van u eijgen wille
waer die gestorven Dusdanich geschille
sow secreet en stille verdwijnen voor die hant
en sout in goodts gaven als een costelick pant
met een vroom verstant / wel conen bevreeden
Magestraet nae burger
Ick cant niet weerspreeken tsijn goede reden
maer datmen mijn Leeden tot arbeijen en sweeten
daer ick eerst een magistraet was geheeten
dit can ick niet vergeeten een ander is in mijn plaets
Int veranderen van sulcxs en stect niet quaets
neemt soo die caets tsal u verschoonen
tofficij mijn vrient verbetert selden per soonen
soomen can bethoonen want eedel oneedel arm off rijck
sijn in goodts oogen al even gelijck
dits autentijck / en goodts eewige ordonancij
Die Reden sijn mijn voor Dese Justancij
noch ignorancij hoe schoon datse Luijden
Hoort ick salt u bij een gelijkenis beduijden
ghij sijt nu huijden onder goodts hant gevaen
gelijck als esels Die onder een heerschap staen
die hij gaet Laen / met waren menichfout
deen met hoij met stroo dander met silver en gout
die derde met hout / som met coffers en malen
sommige met Juweelen / dander doet hij haelen
cooren water off wijn / daer sij haer toe vogen
souden nu die esels / Die slechste waren droegen
haer quaelick genoegen waer dat niet onrecht
die heer canse weer ontlaen van elcxs dat hij drecht
en stellense weer slecht segt vrij u vermoen
sijnt dan niet weer esels van eenderleij faetsoen
dit moechdij oick bevroen van smenschen geslacht
al es Deen om sijn gaven / wat meer geacht
off hooger van macht / daermen dick om wenschen
als den heer dat weer neemt sijnt dan niet al menschen
niet beter twee Lenschen Dan simpele Leeken
dus off sulcxs gebuerden / wilter niet tegens spreeken
nu wil ick mijn Door steeken / op een ander custe
neemt alle Dinck gelijck / soo Leefdij in ruste
Om tmisbruick van die menschen alle goodts gaven
die hem bij sijn geleijt niet om te begraeven
maer Los te gebruijken nae tgoddelick bevel
sij ick weer hier gesonden om deese slaven
door mijn sijn ordonnancij thaer te doen draven
in Delende haven vol Jammers en gequel
comt hier nu altsaemen Die aldus rebel
met moede fel goodts gaven hebt besmit
en ten quaetsten verkeert / tsij utopstel
nu haestich en snel / Legt aff dat ghij besidt
Dieven sijdij geworden / verstaet wel Dit
doert toe eijgenen van een ander sijn goet
nu sonder Lang marren hier is het glit
dat voor u bereijt is en daer ghij in moet
slaeff Nae coninck
Och noijt soo tonvreeden / nu wert ick verwoet
waer stel ick mijn voet / ick en weet waer Lopen
Goodts Ordinancij
Legt aff elck tsijn / tes Langenoch geroopen
nu suldijt becoopen / met swaer verstrangen
ghij sijt niet waerdich goodts gaven tontfanghen
daerom als Den bangen suldij nu verflowen
Waer salmen ons brengen
Dit gat in daer sal ick u sonder ophowen
doen sluijten int benowen / soo heet dees kerker
een helsche Duijsternis / men vint geen stercker
daer elck quaet werker in moet Leggen
soo Lang sonder ophowen / tot goodts weer seggen
nu sonder Lang dreggen / tes Langenoch verthient
hier crijchdij uw Loon / soo ghij hebt verdient
Volent Den 27 Maert Anno 1583 per Lauris Janzoon
Personages van tvoorgaende spel
Goodts ordonancij statich gecleet    296 regulen
Die coninck Rijckelick gecleet    106
Officier heerlick gecleet    79
Magistraet als een doctoor gecleet    84
Die burger burgelick gecleet    59
Lantman als een boer gecleet    49
Coopman als een reijsenaer gecleet    49
slaeff als een arbeijer gecleet    59
Bedelaer als een broot bidder gecleet    52
Reden een vrow eerlick gecleet    317
Deerste buerman    41
Tweede buerman    37
Lust tot cunst    38
De Oude Tobijas
Benijdende vree
Een knecht vanden Ouden Tobijas
Jonge Tobijas
Den Engel Raphael
Den Ouden Tobijas
Een Jonckwijf
Gabelus
Raguel
Raguelsh uijsvrou met haer dochter
Tijtelijcke vreucht
[De Oude Tobijas]
Item hier begint Een spel van Sinnen vanden Ouden Tobijas de Parsonagie sijn dese.
1...	Den Ouden Tobijas
2...	Gabelus een gevangen man
3...	Een bode
4....	Anna / Tobijas huijsvrou Oudelijck gecleet
5...	Jonge Tobijas
6...	Benijdende / vree / neeffgen gecleet met duijvels habijt gecleet met een crauwel inde hant genaempt Godloos werck.
7....	Tijtelijcke vreucht / een neeff gecleet met duijvels habijt en met een crauwel inde hant genaempt Afgoderije.
8...	Raguel
9...	Hanna / raguels wijff
10...	Sara / ragulels dochter Costelijck gecleet
11..	Den Engel Raphael
12..	Martha / tjonckwijff als een Jonckwijff gecleet van hanna raguels wijff
13..	Een knecht vanden Ouden Tobijas
14..	Een Jonckwijf vanden Hanna'.
Begint En:
Tobijas Spreeckt Eerst een Refereijn
O heer der heeren gebenendijt
Ick weet dat ghij barmhertich sijt
ghij hebt ons bevrijt // van Pharo fel
nu sijn wij ghevangen in dese tijt
van Salmanasser den Coninck ist niet een spijt
wij sijnt al quijt / door ons sonden snel
wij saeten In Jerusalem door goods bevel
om dat wij wel // nae gods wedt soude Leven
goods woort achten wij voor boerdelijck spel
elck Lieffden nae sijn eijghen appetijt tegen godt rebel
daerom is Jisrael nu verdreven
o' heer als ghij wilt sult ghijt ons weer geven
O heer geeft mijn vromicheijt om te
                            draven
dat Ick mach gaen tot die arme slaven
die daer spitten en graeven // met Oogen nadt
Laet mij hongerighe spijsen en dorstige Laven
om de naeckte te cleen het sijn u gaven
o' godt wijst mij die rechte haeven // na die stat
daer u gevangen Leggen om te eeten wadt
sij sijn so madt / vanden Arbeijt bekeven
Ick heb noch verborgen een heijmelijcke schadt
Ick wilde wel dattet die ghevangen hadt
off Ick bij heur sadt // om haer te troosten daer beneven
O heer als ghij wilt sult ghij ons weer geven
Wadt heb Ick menigen mijl getreden
hier staet die schoonne stadt van meden
Inder waerheden // Ick hoore de gevangen binnen
waer zijdij broeder die veel hebt geleden
hier is Laecken om den naeckten te cleden
stelt u hert in vreden ghij sult troost vinnen
Ick salt u te voren bidden ghij moochtet niet winnen
ghij bedroeffde sinnen // en wilt niet beven
al sijt ghij hier bij die fenijnighe spinnen
Laet ons niet afflaeten meer altijt beginnen
godt te beminnen sijn woort te verheven
Prince. .4.
O Princelijcke prins o Opperste regent
tis mijn sonden schult voorwaer Ick kent
dat ghij dus bent // In vreemde Landen verschoven
och dat wij so waeren in affgoderije verblent
de heer heeft ons soo menich propheet gesent
wij souden in dit ellent // vallen bedoven
nu sijn wij bedorven / Ja Castelen en schoone hoven
gestoven // voorwint sonder sneven
ons wijff ons kinder gingen sij roven
keert u Oogen na godt daer boven
wilt hem Loven al wort ons goet beschreven
O heer als ghij wilt sult ghijt ons weer geven
Tobijas broeder hier Leijter seven
Die alle daege den ploech trecken
wij worden gestoten bij d'oren gewreven
die kinderen gaen met ons gecken
Tobijas
Weest te vreden broeder Ick wil goods woort ontdecken
daer staet geschreven weet ghij dat niet
Ick sal een propheet uuiijt haer broeders verwecken
die haer sal verlossen uuijt allen verdriet
die propheet Amos heeft gesproocken siet
als thuijs van Juda sal houwen haer vrolijcke daegen
en niet en doet dat hem godt gebiet
haer vreuchden sal hij keeren tot claegen
So ist met ons gevaeren hoort mijn gewaegen
wij hebben met blijschappen te Jerusalem geseten
die wercken die wij deen // consten godt niet behaegen
daerom heeft hij ons wederom verbeten
Tobijas broeder Ick laetet u weten
al mijn goet is mijn ontnomen
wij hebben te drincken noch teten
hoe sal Ick met mijn volck door die werrelt comen
Gabelus weest te vreen wilt niet schromen
Ick heb hier thien talenten silvers goet
dat Leen Ick u / coopt taruwe rogge en blomen
verteert dat met u kinderen soet
een hantschrift ghij schrijven moet
daermen bij Leven en sterven niet en mach faelen
die u dit hantschrist tonen doet
die sult ghij met dat silver betaelen
Hier schrijff Ick den brieff sonder draelen
Jae mijn hantmerck daer onder aen
als ghij den brieff sent die macht tgelt haelen
Ick salt u weer geven op dat Ick can
Gabelus broeder scheijden wij dan
Ick moet meer gevangen visijteren
Gelooft sij die heer die mij tot u san
Godt sterck u In deuchden eedel
                            man
en wil u geslachten vermeeren.
Gabelum broeder scheijden wij dan
Ick moet meer gevangen vijsiteren
adieu broeder gaet inden naem des heeren
Ick wil mijn keeren in allen hoecken
tot die verdoolde schaepen die hulp begeeren
om hen te brengen hemden en doecken.
De bode. uuijtcomende seijt
Lieve tobijas den Coninck doet u soecken
hij heeft bevolen u doot te slaen
Ick heb hem so hooren vloecken
hij sal u doen dooden van stonden aen
daer is volck en die hebben u sien staen
bij die gevangen verstaet dit woort
tis u verboden daer niet bij te gaen
dus sult ghij altsaemen worden vermoort
haelt u wijff en kint en gaet buijten boort
Ick hsal hem die bootschap maecken bekant
dat Ick u niet gesien en heb noch gehoort
versiet u van hier neempt u soon bijder hant
O heer Laet mij niet comen tot schant
waer sijdij / Anan wilt u bereijden
mijn Lieve Soon wij moeten in een ander Lant
wij moeten voort sonder verbeijden
.Anna. uuijt ende spreeckt
Ghij woudet niet gelooven dat Ick u seijden
dit Evangelis volck en wildij niet laeten